CELEX: 32014R0097
Language: hu
Date: 2014-02-03 00:00:00
Title: A Bizottság 97/2014/EU rendelete ( 2014. február 3. ) a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló 110/2008/EK európai parlamenti és tanácsi rendelet III. mellékletének módosításáról

4.2.2014   
            
            
               HU
            
            
               Az Európai Unió Hivatalos Lapja
            
            
               L 33/1
            
         
      A BIZOTTSÁG 97/2014/EU RENDELETE
   
   (2014. február 3.)
   a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló 110/2008/EK európai parlamenti és tanácsi rendelet III. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről szóló, 2008. január 15-i 110/2008/EK európai parlamenti és a tanácsi rendeletre (1) és különösen annak 17. cikke (8) bekezdésére,
   mivel:
   
               (1)
            
            
               Az Asociación Nacional de Fabricantes de Alcoholes y Licores, egy a guatemalai jognak megfelelően létrehozott guatemalai szervezet, a 110/2008/EK rendelet 17. cikkének (1) bekezdésében előírt eljárásnak megfelelően kérelmezte a „Ron de Guatemala” földrajzi árujelzőként való bejegyzését az említett rendelet III. mellékletébe. A „Ron de Guatemala” Guatemalában hagyományosan előállított rum.
            
         
               (2)
            
            
               A „Ron de Guatemala” műszaki dokumentációjának főbb előírásait a 110/2008/EK rendelet 17. cikke (6) bekezdésének megfelelően a kifogásolási eljárás céljára közzétették az Európai Unió Hivatalos Lapjában
                   (2).
            
         
               (3)
            
            
               A 110/2008/EK rendelet 17. cikke (7) bekezdésének megfelelően Franciaország és több francia rumtermelő kifogást nyújtott be a „Ron de Guatemala” földrajzi árujelzőként való bejegyzése ellen azzal az indokkal, hogy a termékre vonatkozó előírások, valamint a rumnak a műszaki dokumentációban hivatkozott, a guatemalai jog szerinti meghatározása nem állnak összhangban a rumnak az említett rendelet II. mellékletének 1. kategóriája szerinti meghatározásával és a rendelet egyéb előírásaival, különösen az aromaanyagok, színezőanyagok és édesítőszerek rum-előállítás során történő használatának tilalmát, valamint a felhasználandó nyersanyagokra, a hozzáadandó víz minőségére és az érlelésnek a termék megnevezése, kiszerelése vagy címkézése kapcsán történő feltüntetésére vonatkozó szabályokat illetően.
            
         
               (4)
            
            
               A „Ron de Guatemala” bejegyzésére irányuló kérelemnek részét képezi a termék részletes leírása, amely összhangban áll a rumnak a 110/2008/EK rendelet II. mellékletének 1. kategóriája szerinti meghatározásával, valamint a rendelet egyéb előírásaival. E leírás szerint a „Ron de Guatemala” esetében alkalmazandó előállítási szabályok szigorúbbak, mint a Guatemalában előállított közönséges rumra vonatkozó szabályok.
            
         
               (5)
            
            
               A „Ron de Guatemala” földrajzi árujelzőként való bejegyzésére irányuló kérelem megfelel a 110/2008/EK rendelet 17. cikkében meghatározott feltételeknek. A Bizottság úgy véli, hogy a műszaki dokumentációban szereplő előírások szerint a termék megfelel az uniós jog vonatkozó követelményeinek.
            
         
               (6)
            
            
               A fentiek fényében a Bizottság úgy ítélte meg, hogy a „Ron de Guatemala” földrajzi árujelzőnek a 110/2008/EK rendelet III. mellékletébe való bejegyzése elleni kifogásokban szereplő, az említett rendeletben foglalt feltételeknek való meg nem felelésre vonatkozó indokok nem megalapozottak.
            
         
               (7)
            
            
               A „Ron de Guatemala” nevet be kell jegyezni földrajzi árujelzőként a 110/2008/EK rendelet III. mellékletébe.
            
         
               (8)
            
            
               A 110/2008/EK rendeletet ezért ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak a szeszes italokkal foglalkozó bizottság véleményével,
            
         ELFOGADTA EZT A RENDELETET:
   1. cikk
   A 110/2008/EK rendelet III. mellékletében az „1. Rum” termékkategória a következő bejegyzéssel egészül ki:
   
      
                   
               
               
                  „Ron de Guatemala
                  
               
               
                  Guatemala”
               
            
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 3-án.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 39., 2008.2.13., 16. o.
   
      (2)  HL C 168., 2012.6.14., 9. o.